 NA ANTHONY KITIMO MATUMAINI ya serikali ya Kaunti ya Mombasa kupata sehemu ya mapato kutoka kwa Bandari ya Mombasa yamezimwa na Waziri wa Fedha Njuguna Ndung’u anayesema hatua hiyo ni kinyume cha Katiba. Profesa Ndung’u alisema kuwa hakuna kipengele katika Katiba ya Kenya kinachosema mapato kutoka mali ya kitaifa yanafaa kugawiwa serikali za kaunti. Alishikilia kuwa hali itasalia hivyo hadi Katiba itakapofanyiwa mageuzi. “Bandari ni mali ya serikali kuu na hakuna sheria au kanuni ambazo zimepitishwa na bunge kutoa mwongozo kuhusu ugavi wa mapato yake. Kwa hivyo, hatuwezi kuvutana kuhusu suala hilo. Sheria inasema wazi kwamba bandari zote ni mali ya serikali ya kitaifa na serikali za kaunti pia zina mali zao,” akasema Profesa Ndung’u. Tangazo hilo lililotolewa wiki hii wakati wa uzinduzi wa mnada wa Mamlaka ya Ushuru Nchini (KRA) kwa njia ya mtandao limezima ndoto ya Kaunti ya Mombasa kupata sehemu ya angalau Sh55 bilioni zinazokusanywa kila mwaka kutoka Bandari ya Mombasa. Hii ni kinyume na ahadi ambayo Rais William Ruto alitoa kwa kaunti ya Mombasa wakati wa ziara yake eneo la pwani mwishoni mwa Julai 2023. Wadau Wakati wa mkutano wa wadau alioongoza katika afisi za Mamlaka ya Bandari Nchini (KPA), Rais Ruto aliagiza Wizara ya Uchukuzi na mamlaka hiyo kushirikiana na serikali ya kaunti kufanikisha wazo hilo. “Kwa mtazamo wangu, Mombasa ina haki ya kupata mgao wa pesa zinazozalishwa kutoka kwa bandari,” Rais akasema. Agizo la Rais lilitokana na ombi la Gavana wa Mombasa Abdulswamad Sheriff Nassir aliyesema kuwa serikali za mashinani kote duniani husimamia bandari zao na huduma nyingine zinazohusiana na miundo msingi na mipango ya miji. “Katiba ya Kenya ilitaraji kuwa serikali za mashinani zinapata mgao wa mapato kutokana na mali inayopatikana ndani ya mipaka yao,” Nassir akasema huku akishangiliwa na viongozi wa Mombasa na pwani kwa ujumla. Lakini serikali ya kaunti hiyo imechukua hatua tofauti itakayoiwezesha kupata uungwaji mkono kutoka kwa KPA kuhusu suala hilo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  